OBRAZLOŽITVENI MEMORANDUM

Sklep Sveta 2005/387/PNZ[1] o izmenjavi podatkov, oceni tveganja in nadzoru nad novimi psihoaktivnimi snovmi določa tristopenjski postopek, ki lahko vodi do uvedbe nadzornih ukrepov za novo psihoaktivno snov v Uniji.

Svet je 24. septembra 2012 v skladu s členom 6 navedenega sklepa Sveta uradno zaprosil, naj razširjeni znanstveni odbor Evropskega centra za spremljanje drog in zasvojenosti z drogami (EMCDDA, European Monitoring Centre for Drugs and Drug Addiction) izvede oceno tveganja psihoaktivne snovi 4-metilamfetamina.

Glavni rezultati ocene tveganja so naslednji:

(1) 4-metilamfetamin je sintetični derivat nadzorovane snovi amfetamin z metiliranim benzenovim obročem, ki povzroča fizične učinke, primerljive s tistimi, ki jih povzročajo druga poživila, na primer amfetamin.

(2) Dokumentirano je, da uporaba 4-metilamfetamina lahko povzroči akutne zdravstvene težave in škodljive učinke. Zdi se, da so vzorci uporabe podobni tistim, ki so značilni za uporabo amfetamina.

(3) Med letoma 2010 in 2012 je bila v obdukcijskih vzorcih 21 smrtnih primerov v štirih državah članicah ugotovljena prisotnost 4-metilamfetamina ali kombinacije 4-metilamfetamina in drugih snovi. Prisotnost 4-metilamfetamina je bila v nekaterih primerih prevladujoča ugotovljena droga.

(4) 4-metilamfetamin nima znane, dokazane ali priznane zdravstvene vrednosti ali uporabe. Vendar pa se uporablja kot analitični referenčni standard in v znanstvenih raziskavah.

V skladu s členom 8(1) Sklepa Sveta Komisija v roku šestih tednov od prejema poročila o oceni tveganja Svetu predloži pobudo, da se za novo psihoaktivno snov uvedejo nadzorni ukrepi, ali predloži poročilo, v katerem pojasni zakaj meni, da taka pobuda ni potrebna.

Čeprav so znanstveni dokazi o splošnih tveganjih in vzorcih uporabe 4-metilamfetamina še vedno omejeni, obstajajo razlogi za uvedbo nadzornih ukrepov za to snov v vsej Uniji. Glavni razlog je, da snov v skladu z dostopnimi podatki iz poročila o oceni tveganja predstavlja nevarnost za zdravje, kot je navedeno zgoraj. Tveganja so večja zaradi dejstva, da se 4-metilamfetamin pogosto prodaja kot amfetamin ali v kombinaciji z amfetaminom ali drugimi snovmi in da se večina uporabnikov ne zaveda, da uživa to specifično snov.

Ob upoštevanju indicev, da je organiziran kriminal vpleten v proizvodnjo, trgovino in dobavo 4-metilamfetamina in glede na dejstvo, da je snov podobna amfetaminu, obstaja možnost, da se 4-metilamfetamin razvije v nadomestek za amfetamin, kar dodatno upravičuje uvedbo nadzornih ukrepov za to substanco.

Cilj tega predloga sklepa Sveta je pozvati države članice, da za 4-metilamfetamin uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi na podlagi Konvencije Združenih narodov o psihotropnih snoveh iz leta 1971.

2013/0021 (NLE)

Predlog

SKLEP SVETA

o uvedbi nadzornih ukrepov za 4-metilamfetamin

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi[2], zlasti člena 8(3) Sklepa,

ob upoštevanju pobude Komisije,

ob upoštevanju naslednjega:

(1) Poročilo o oceni tveganja glede 4-metilamfetamina je bilo pripravljeno na podlagi člena 6 Sklepa 2005/387/PNZ na posebnem zasedanju razširjenega znanstvenega odbora Evropskega centra za spremljanje drog in zasvojenosti z drogami ter nato predloženo Komisiji 29. novembra 2012.

(2) 4-metilamfetamin je sintetični derivat nadzorovane snovi amfetamin z metiliranim benzenovim obročem, ki se v večini primerov pojavlja v obliki prahu ali paste v vzorcih, ki vsebujejo amfetamin in kofein, pojavlja pa se tudi v tekoči obliki ali v obliki tablet. Pojavil se je na nezakonitem trgu amfetamina, kjer se prodaja in uporablja kot amfetamin. Eno poročilo navaja, da je bila snov odkrita v komercialen proizvodu, ki se prodaja na internetu. Glavna kemična predhodna sestavina za sintetiziranje 4-metilamfetamina je 4-metilbenzil metil keton (4-metil-BMK), za katerega kaže, da je komercialno dostopen na spletu in ni na seznamu Konvencije Združenih narodov proti prepovedani trgovini z mamili in psihotropnimi substancami iz leta 1988.

(3) Uporabniki 4-metilamfetamina redko navajajo njegove posebne fizične učinke, saj ponavadi ne vedo, da so zaužili to snov. Vendar maloštevilna dostopna poročil kažejo na to, da ima snov učinek, podoben poživilom. Omejeni dostopni podatki, ki se nanašajo na ljudi, kažejo, da škodljivi učinki 4-metilamfetamina vključujejo hipertermijo, povišan krvni tlak, anoreksijo, slabost, znojenje, želodčne težave, kašelj, bruhanje, glavobol, palpitacije, nespečnost, paranojo, anksioznost in depresijo. Obstoječi podatki ne zadostujejo za ugotavljanje relativne potencialne odvisnosti od te snovi.

(4) Glede na omejene dostopne vire podatkov je akutna toksičnost 4-metilamfetamina podobna kot pri drugih poživilih. Nekateri podatki kažejo, da lahko v kombinaciji z drugimi snovmi, kot sta amfetamin in kofein, poveča tveganje splošne toksičnosti.

(5) V obdukcijskih vzorcih 21 smrtnih primerov v štirih državah članicah je bila ugotovljena prisotnost 4-metilamfetamina ali kombinacije 4-metilamfetamina in ene ali več drugih snovi, predvsem amfetamina. Čeprav glede na dostopne informacije ni mogoče z gotovostjo določiti vloge 4-metilamfetamina v teh smrtnih primerih, je bila ta snov v nekaterih primerih prevladujoča ugotovljena droga, ugotovljene ravni pa so bile primerljive tistimi, ki so bile ugotovljene v nekaterih smrtnih primerih zaradi zaužitja amfetamina.

(6) 4-metilamfetamin je bil zaznan v 15 državah članicah, medtem ko je ena država članica poročala o proizvodnji te snovi na njenem ozemlju. Razširjenost 4-metilamfetamina je težko oceniti. Informacije o specifičnem povpraševanju skupin uporabnikov po tej snovi niso na voljo. Snov se ne trži prek spletnih trgovin.

(7) Dostopne informacije kažejo, da snov proizvajajo in distribuirajo iste organizirane kriminalne združbe, ki sodelujejo v proizvodnji in preprodaji nadzorovane droge amfetamin.

(8) 4-metilamfetamin nima znane, dokazane ali priznane zdravstvene vrednosti ali uporabe v Uniji in nima dovoljenja za promet v Uniji. Poleg uporabe snovi za analitični referenčni standard in znanstvene raziskave, ni drugih indicev, ki bi kazali, da jo je mogoče uporabljati v druge zakonite namene.

(9) 4-metilamfetamin se trenutno ne ocenjuje in ni bil ocenjen v okviru sistema Združenih narodov. Osem držav članic je v skladu s svojimi obveznostmi na podlagi Konvencije Združenih narodov o psihotropnih snoveh iz leta 1971 v okviru zakonodaje na področju drog uvedlo nadzorne ukrepe za to snov. Dve drugi državi članici uporabljata za proizvod generično opredelitev iz svojih nacionalnih zakonodaj, medtem ko ena država članica snov nadzoruje v skladu s svojo zakonodajo na področju zdravil.

(10) Čeprav poročilo o oceni tveganja navaja pomanjkanje dostopnih znanstvenih dokazov glede značilnosti in tveganj, povezanih s 4-metilamfetaminom, in opozarja, da so potrebne nadaljnje raziskave o splošnih zdravstvenih in socialnih tveganjih, povezanih s snovjo, predstavljajo dostopni podatki zadosten razlog za uvedbo nadzornih ukrepov nad snovjo v Uniji. Razlog za to so zdravstvena tveganja, povezana s snovjo, kot so bila dokumentirana ob potrditvi njene prisotnosti v več smrtnih primerih, zlasti kadar se uporablja v kombinaciji z drugimi snovmi, zaradi velike podobnosti z amfetaminom v izgledu in učinkih ter zaradi možnosti, da jo uporabniki zaužijejo nevede. Ta tveganja, pa tudi omejena vrednost 4-metilamfetamina za uporabo v zdravstvu, upravičujejo sklep o uvedbi nadzornih ukrepov v Uniji.

(11) Ker je deset držav članic že uvedlo nadzorne ukrepe za 4-metilamfetamin, bi lahko z uvedbo nadzornih ukrepov v vsej Uniji pripomogli k odpravljanju težav pri čezmejnem kazenskem pregonu in sodelovanju pravosodnih organov.

(12) Vseevropski nadzorni ukrepi lahko pomagajo preprečevati razvoj 4-metilamfetamina kot nadomestka amfetamina na nelegalnem trgu z drogami –

SPREJEL NASLEDNJI SKLEP:

Člen 1

Za novo psihoaktivno snov 4-metilamfetamin se uvedejo nadzorni ukrepi.

Člen 2

Države članice najkasneje eno leto od datuma objave tega sklepa sprejmejo potrebne ukrepe v skladu s svojim nacionalnim pravom, s katerimi za 4-metilamfetamin uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi na podlagi Konvencije Združenih narodov o psihotropnih snoveh iz leta 1971.

Člen 3

Ta sklep začne veljati dan po objavi v Uradnem listu Evropske unije.

V Bruslju,

Za Svet

Predsednik

[1] UL L 127, 20.5.2005, str. 32.

[2] UL L 127, 20.5.2005, str. 32.